

|  |  |
| --- | --- |
| **ΕΛΛΗΝΙΚΗ ΔΗΜΟΚΡΑΤΙΑ****ΠΕΡΙΦΕΡΕΙΑ ΚΡΗΤΗΣ****ΠΕΡΙΦΕΡΕΙΑΚΗ ΕΝΟΤΗΤΑ ΧΑΝΙΩΝ**ΓΡΑΦΕΙΟ ΑΝΤΙΠΕΡΙΦΕΡΕΙΑΡΧΗ**Ταχ. Δ/νση**: Πλατεία Ελευθερίας 1, 73100 Χανιά**Τηλ**. 28213-40160 **Ηλεκ. Δ/νση** :oikonomaki@crete.gov.gr |  Χανιά 17/02/2025 |

**ΔΕΛΤΙΟ ΤΥΠΟΥ**

**Τουριστική Έκθεση “REISEN & CARAVANING 2025” του ΑΜΒΟΥΡΓΟΥ**

Η Περιφέρεια Κρήτης συμμετείχε στη Διεθνή Έκθεση Τουρισμού REISEN & CARAVANING 2025” του Αμβούργου από τις 06 έως τις 09 Φεβρουαρίου 2025 .

Η παρουσία της Περιφέρειας Κρήτης στην έκθεση αυτή υλοποιήθηκε σε περίπτερο που κατασκευάστηκε σε συνεργασία με το Ελληνογερμανικό Εμπορικό Επιμελητήριο.

Υπήρξε μεγάλο ενδιαφέρον του Γερμανικού κοινού για την Κρήτη. Ένα μέρος των επισκεπτών είχαν ήδη κλείσει τις διακοπές τους και ζητούσαν περισσότερες πληροφορίες. Αρκετοί δεν γνώριζαν την Κρήτη, πολλοί δεν είχαν επισκεφτεί κανένα Ελληνικό προορισμό και ζητούσαν πληροφορίες ώστε να διαμορφώσουν άποψη για τις προσεχείς διακοπές τους, ενώ κάποιοι από αυτούς, μετά την πρώτη επαφή με τους εκπροσώπους μας, επανήλθαν στο desk δηλώνοντας ότι έχουν τελικά επιλέξει τον προορισμό μας και ζητούσαν περισσότερες λεπτομέρειες.

 Η πλειοψηφία των επισκεπτών είχε επισκεφτεί κάποια περιοχή της Κρήτης, ήταν ενθουσιασμένοι, είχαν ωραίες εντυπώσεις και ήθελαν να επισκεφθούν ξανά τον προορισμό των ευχάριστων αναμνήσεών τους, ζητούσαν δε πληροφορίες και προτάσεις και για κάποιες άλλες περιοχές της Κρήτης. Κάποιοι τέλος, ήθελαν να μάθουν, αν προσφέρεται το νησί για ταξίδι με μικρά παιδιά και άλλοι για camping.

Την Περιφέρεια Κρήτης εκπροσώπησαν ο Αντιπεριφερειάρχης Τουρισμού, Δρ. Κυριάκος Κώτσογλου, η Περιφερειακή Σύμβουλος κα Χρύσα Μακράκη-Χαριτάκη, ο Προϊστάμενος του Τμήματος Τουρισμού της Π.Ε. Χανίων κ. Εμμανουήλ Βολικάκης, ο Συνεργάτης του Τμήματος Τουρισμού της Π.Ε. Χανίων, κ. Τάσος Διαμαντάκης, η Διπλωματούχος Ξεναγός κα Ιωάννα Τοπαλίδου και η Διπλωματούχος Ξεναγός, κα Κατερίνα Κουρτίδου.

Το Περίπτερο της Κρήτης επισκέφτηκε ο Γενικός Πρόξενος Αμβούργου κ. Ιωάννης Βικελίδης και ο Γενικός Πρόξενος της Κύπρου κος Μιχάλης Αγαπίου.

Στα πλαίσια της Έκθεσης έγιναν δύο σημαντικές παράλληλες εκδηλώσεις με την βοήθεια της Προέδρου του Συλλόγου Κρητών Αμβούργου και Πρόεδρο της Παγκρητικής Ομοσπονδίας Ευρώπης, κας Ευτυχίας Σαβιολάκη. Οι εκδηλώσεις αυτές ήταν:

**α)** Το Σάββατο 08-02-2025: Στον ειδικό χώρο ομιλιών και προβολών της έκθεσης έγινε παρουσίαση της Κρήτης, στο Γερμανικό κοινό, ως Γαστρονομική Περιφέρεια της Ευρώπης για το 2026. Η παρουσίαση έγινε από τον Αντιπεριφερειάρχη Δρ. Κ. Κώτσογλου, ενώ η κα Ε. Σαβιολάκη και με την ιατρική της ιδιότητα, αναφέρθηκε στην ιατρική – υγιεινή διάσταση της Κρητικής Διατροφής. Την εκδήλωση συντόνισε η κ. Ελισάβετ Πατρικίου, γνωστή γαστρονομική συγγραφέας και influencer της Γερμανίας, η οποία ανέλαβε και την επικοινωνία όλων των δράσεων μας, πριν, κατά τη διάρκεια και μετά το τέλος αυτών. Την παρουσίασή μας στο κατάμεστο από Γερμανικό κοινό stage της έκθεσης, ακολούθησαν Κρητικοί χοροί από τον Σύλλογο Κρητών Αμβούργου και στην συνέχεια το ακροατήριο οδηγήθηκε στο περίπτερο της Κρήτης όπου δοκίμασε παραδοσιακά κεράσματα.

**β)** Την Κυριακή 09-02-2025: Ο Αντιπεριφερειάρχης Τουρισμού Δρ. Κυριάκος Κώτσογλου και η Περιφερειακή Σύμβουλος κα Χρύσα Μακράκη-Χαριτάκη παρέστησαν στην κοπή της πίτας του Συλλόγου Κρητών Αμβούργου σε μία ενδεικτική αλλά και ουσιαστική κίνηση σύσφιξης των σχέσεων των εκπροσώπων της Περιφέρειας Κρήτης με τους αποδήμους μας.

Ο Αντιπεριφερειάρχης Τουρισμού Δρ. Κυριάκος Κώτσογλου, σχετικά με την έκθεση του Αμβούργου, έκανε την παρακάτω δήλωση:

“Η Reisen Hamburg ξεκίνησε ως η Σταχτοπούτα της καμπάνιας μας στην Γερμανία, εξελίχθηκε όμως σε Πριγκίπισσα. Συνοδοιπόρος σε αυτό το ταξίδι, ο Σύλλογος Κρητών του Αμβούργου και η Πρόεδρός του κα Ευτυχία Σαβιολάκη. Στην Reisen είχαμε και την χαρά να παρουσιάσουμε, μια ακόμα φορά, την Γαστρονομική Περιφέρεια της Ευρώπης 2026, το στολίδι της Ποικιλόμορφης Κρήτης. Παρά την κρίση στη Γερμανία, είμαστε σίγουροι ότι οι Γερμανοί και φέτος θα μας τιμήσουν ξανά, το 10,55% αύξηση του 2024, έχει ανεβάσει πολύ ψηλά τον πήχη για την Κρήτη, Παντού!!”